CELEX: 
Language: da
Date: 2017-12-13 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2016/1675 til supplering af Europa-Parlamentets og Rådets direktiv (EU) 2015/849, idet Sri Lanka, Trinidad og Tobago samt Tunesien tilføjes til skemaet i bilagets punkt I

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Den 20. maj 2015 blev der vedtaget nye rammer for bekæmpelse af hvidvask af penge og finansiering af terrorisme. De nye regler omfatter: 
            
            
               a)
                     direktiv (EU) 2015/849 om forebyggende foranstaltninger mod anvendelse af det finansielle system til hvidvask af penge eller finansiering af terrorisme ("det fjerde direktiv om bekæmpelse af hvidvask af penge") 
            
            
               b)
                     forordning (EU) 2015/847 om oplysninger, der skal medsendes ved pengeoverførsler. 
            
            
               De nye regler udgør et moderne og sammenhængende retsgrundlag på området og er i overensstemmelse med gældende internationale standarder og henstillinger, navnlig dem fra Den Finansielle Aktionsgruppe (FATF).
            
            
               Det fremgår af artikel 9, stk. 1, i det fjerde direktiv om bekæmpelse af hvidvask af penge, at tredjelandsjurisdiktioner med strategiske mangler i deres ordninger for bekæmpelse af hvidvask af penge og finansiering af terrorisme, der udgør en væsentlig risiko for Unionens finansielle system ("højrisikotredjelande"), skal identificeres med henblik på at beskytte det indre markeds funktion. Ved direktivets artikel 9, stk. 2, tillægges Kommissionen beføjelse til at vedtage delegerede retsakter med henblik på at identificere højrisikotredjelande, idet der tages hensyn til strategiske mangler, og der fastlægges ligeledes de kriterier, som Kommissionen skal basere sin vurdering på. På grundlag af denne identificering pålægges forpligtede enheder, jf. artikel 18, stk. 1, i det fjerde direktiv om bekæmpelse af hvidvask af penge, at gennemføre skærpede kundekendskabsprocedurer ved etableringen af forretningsforbindelser eller udførelsen af transaktioner med fysiske personer eller juridiske enheder, der er etableret i landene på listen. 
            
            
               Den 14. juli 2016 vedtog Europa-Kommissionen delegeret forordning (EU) 2016/1675, hvori der identificeres en række tredjelande med strategiske mangler i deres ordninger for bekæmpelse af hvidvask af penge og finansiering af terrorisme, der udgør en væsentlig risiko for Unionens finansielle system. 
            
            
               Kommissionen arbejder i øjeblikket på en ny metode til identificering af højrisikotredjelande, som ikke udelukkende er baseret på eksterne informationskilder ved identificering af jurisdiktioner med strategiske mangler i bekæmpelsen af hvidvaskning af penge og finansiering af terrorisme. Denne metode vil betyde en afklaring af, hvordan vurderingen foretages, af kriterierne for opførelse på listen og af opfølgningsproceduren – herunder inddragelse af medlemsstaternes eksperter og samarbejdet med Europa-Parlamentet under hele processen. Kommissionen vil samarbejde med Europa-Parlamentet og Rådet om at fastlægge denne metode, når kriterierne for opførelse på listen (artikel 9), som der i øjeblikket bliver genforhandlet om, er endeligt fastlagt. I afventning af det endelige resultat af revisionen af artikel 9 er Kommissionen indstillet på at overveje relevante kriterier vedrørende bekæmpelse af hvidvask af penge og finansiering af terrorisme, når den foretager vurderinger efter den nye metode, herunder tilgængelighed og udveksling af oplysninger om reelt ejerskab. I overensstemmelse med den handlingsplan, som Kommissionen forelagde Europa-Parlamentet den 29. juni 2017, forventer Kommissionen at vedtage en delegeret forordning baseret på den nye metode ved udgangen af 2018.
            
            
               Indtil Kommissionens vurdering efter den ny metode er afsluttet, er det nødvendigt fortsat at ajourføre listen for at sørge for, at EU-reglerne anvendes på internationalt identificerede højrisikotredjelande. Som fremhævet i betragtning 28 i det fjerde direktiv om hvidvask af penge fordrer den skiftende karakter af truslerne i forbindelse med hvidvask af penge og finansiering af terrorisme, hjulpet på vej af en konstant udvikling i den teknologi og de midler, der er til rådighed for kriminelle, at der for så vidt angår højrisikotredjelande foretages hurtige og løbende tilpasninger af lovgivningsrammen for på effektiv vis at imødegå de eksisterende risici og forhindre nye i at opstå. I betragtning af de finansielle systemers integrationsniveau ville det indre marked blive udsat for alvorlige risici for hvidvask af penge og finansiering af terrorisme, hvis EU ikke føjede de højrisikojurisdiktioner, som FATF har identificeret, til EU's liste. EU's rammer for bekæmpelse af hvidvask af penge og finansiering af terrorisme ville heller ikke overholde internationale forpligtelser og ville være i strid med EU's bestræbelser på at fremme en samlet strategi over for højrisikolande. 
            
            
               Af hensyn til et forsigtighedsprincip forekommer det hensigtsmæssigt i perioden, inden der kan foretages en vurdering efter den ny metode, at tilføje yderligere tredjelande, som opfylder kriterierne i artikel 9, stk. 2, i det fjerde direktiv om bekæmpelse af hvidvask af penge, til listen, og når vurderingen efter den nye metode er afsluttet, bør listen tilpasses for at tage hensyn til tredjelande, som gør fremskridt med afhjælpningen af deres strategiske mangler. Kommissionen har således ikke på nuværende tidspunkt besluttet at fjerne Guyana, Den Demokratiske Folkerepublik Laos, Afghanistan og Uganda, eftersom der er behov for at foretage en yderligere vurdering på grundlag af den nye metode. I overensstemmelse med forsigtighedsprincippet vil der fortsat gælde skærpede kundekendskabsprocedurer over for Guyana, Den Demokratiske Folkerepublik, Afghanistan og Uganda.
            
            
            
               A. Tilføjelse til listen over højrisikotredjelande
            
            
               Hvor det var hensigtsmæssigt, har Kommissionen taget hensyn til FATF's nylige offentlige erklæringer, FATF-dokumenter (Improving Global AML/CFT Compliance: on-going process), FATF-rapporter om tilsyn med det internationale samarbejde og den gensidige evalueringsrapport, som FATF og FATF-lignende regionale organer i overensstemmelse med artikel 9, stk. 4, i det fjerde direktiv om bekæmpelse af hvidvask af penge, havde udarbejdet for så vidt angår de risici, som individuelle tredjelande udgør. Navnlig resultatet af FATF's 29. plenarmøde og de af FATF identificerede højrisikolande er blevet taget i betragtning
                  1
               . Ved den lejlighed blev det konstateret, at Sri Lanka, Trinidad og Tobago samt Tunesien har strategiske mangler i deres ordning for bekæmpelse af hvidvask af penge og bekæmpelse af finansiering af terrorisme
            
            
               Henset til disse informationskilder er det Kommissionens opfattelse, at Sri Lanka, Trinidad og Tobago samt Tunesien opfylder kriterierne i artikel 9, stk. 2, i det fjerde direktiv om bekæmpelse af hvidvask af penge. Sri Lanka, Trinidad og Tobago samt Tunesien bør derfor føjes til listen over højrisikotredjelande med strategiske mangler i deres ordninger for bekæmpelse af hvidvask af penge og finansiering af terrorisme, der udgør en væsentlig risiko for Unionens finansielle system. Disse lande bør derfor være omfattet af den delegerede retsakt, der er omhandlet i artikel 9 i det fjerde direktiv om bekæmpelse af hvidvask af penge. 
            
            
               Sri Lanka, Trinidad og Tobago samt Tunesien har på højt politisk plan skriftligt forpligtet sig til at afhjælpe de identificerede mangler og har udarbejdet en handlingsplan sammen med FATF med henblik på at opfylde de i direktiv (EU) 2015/849 fastsatte krav. Kommissionen har med tilfredshed noteret sig denne forpligtelse og opfordrer landene til at afslutte gennemførelsen af handlingsplanen hurtigst muligt og inden for de foreslåede frister. Gennemførelsen af handlingsplanen vil nøje blive overvåget. For i FATF-regi at tage hensyn til den grad af forpligtelse, som disse højrisikolande har vist med hensyn til at rette op på de konstaterede svagheder, opføres de pågældende tredjelande i det relevante afsnit i bilaget til den delegerede retsakt.
            
            
               B. Konsekvens
            
            
               I henhold til artikel 18 i direktiv (EU) 2015/849 skal forpligtede enheder i alle medlemsstater anvende skærpede kundekendskabsprocedurer i forbindelse med fysiske personer eller juridiske enheder, der er etableret i højrisikotredjelande som defineret i delegeret forordning (EU) 2016/1675. 
            
            
         
         
            
               2.HØRINGER FORUD FOR RETSAKTENS VEDTAGELSE
            
            
               Kommissionen har ikke afholdt offentlige høringer.
            
            
               Den 22. november 2017 blev ekspertgruppen vedrørende hvidvaskning af penge og finansiering af terrorisme hørt om udkastet til den delegerede retsakt ved skriftlig procedure.
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved denne delegerede retsakt ændres den liste over højrisikotredjelande, der tidligere er blevet opstillet i delegeret forordning (EU) 2016/1675.
            
            
               Retsvirkningerne af listens offentliggørelse er reguleret i basisretsakten, dvs. direktiv (EU) 2015/849. 
            
            
               Som en direkte konsekvens af udarbejdelsen af listen skal forpligtede enheder i alle medlemsstater anvende skærpede kundekendskabsprocedurer i forbindelse med fysiske personer eller juridiske enheder, jf. artikel 18 i det fjerde direktiv om bekæmpelse af hvidvask af penge. Denne forpligtelse gælder derfor også i forhold til de lande, der tilføjes i bilaget, nemlig Sri Lanka, Trinidad og Tobago samt Tunesien. 
            
            
            
               KOMMISSIONENS DELEGEREDE FORORDNING (EU) …/…
            
            
               af 13.12.2017
            
            
               om ændring af delegeret forordning (EU) 2016/1675 til supplering af Europa-Parlamentets og Rådets direktiv (EU) 2015/849, idet Sri Lanka, Trinidad og Tobago samt Tunesien tilføjes til skemaet i bilagets punkt I
            
            
                (EØS-relevant tekst)
            
            
               ЕUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv (EU) 2015/849 af 20. maj 2015 om forebyggende foranstaltninger mod anvendelse af det finansielle system til hvidvask af penge eller finansiering af terrorisme, om ændring af Europa-Parlamentets og Rådets forordning (EU) nr. 648/2012 og om ophævelse af Europa-Parlamentets og Rådets direktiv 2005/60/EF samt Kommissionens direktiv 2006/70/EF
                  2
               , særlig artikel 9, stk. 2, og
            
            
               ud fra følgende betragtninger:
            
            
               (1)Unionen skal sikre en effektiv beskyttelse af det finansielle systems integritet og det indre markeds funktion mod hvidvaskning af penge og finansiering af terrorisme. I direktiv (EU) 2015/849 er det således fastsat, at Kommissionen bør identificere højrisikotredjelande med strategiske mangler i deres nationale ordninger for bekæmpelse af hvidvask af penge og finansiering af terrorisme, der udgør en væsentlig risiko for Unionens finansielle system.
            
            
               (2)Kommissionen bør revidere listen over højrisikotredjelande i delegeret forordning (EU) 2016/1675
                  3
                på passende tidspunkter i lyset af de fremskridt, som disse højrisikotredjelande gør med hensyn til at afhjælpe de strategiske mangler i deres ordninger for bekæmpelse af hvidvask af penge og bekæmpelse af finansiering af terrorisme. Kommissionen bør i forbindelse med sine vurderinger tage hensyn til nye oplysninger fra internationale organisationer og standardsættere, såsom dem, der offentliggøres af Financial Action Task Force (FATF). I lyset af disse oplysninger bør Kommissionen desuden identificere yderligere højrisikotredjelande med strategiske mangler i deres ordninger for bekæmpelse af hvidvask af penge og bekæmpelse af finansiering af terrorisme.
            
            
               (3)I overensstemmelse med de kriterier, der er fastsat i direktiv (EU) 2015/849, har Kommissionen taget hensyn til de nylige tilgængelige oplysninger, navnlig FATF's nylige offentlige erklæringer samt FATF-dokumentet "Improving Global AML/CFT Compliance: on-going process", og FATF's rapporter fra arbejdsgruppen vedrørende tilsyn med det internationale samarbejde (International Co-operation Review Group) for så vidt angår de risici, der hidrører fra individuelle tredjelande i overensstemmelse med artikel 9, stk. 4, i direktiv (EU) 2015/849. 
            
            
               (4)FATF har konstateret, at Sri Lanka, Trinidad og Tobago samt Tunesien har strategiske mangler i bekæmpelsen af hvidvask af penge og finansiering af terrorisme, der udgør en risiko for det internationale finansielle system, hvorfor de har udarbejdet en handlingsplan sammen med FATF. 
            
         
         
            
               (5)I betragtning af det internationale finansielle systems høje integrationsniveau, markedsoperatørernes tætte indbyrdes forbindelse, de mange grænseoverskridende transaktioner til eller fra EU samt graden af markedsåbning er det Kommissionens opfattelse, at enhver risiko for det internationale finansielle system i forbindelse med hvidvask af penge og finansiering af terrorisme også udgør en risiko for EU's finansielle system.
            
            
               (6)I overensstemmelse med de seneste relevante oplysninger har Kommissionen på grundlag af sin analyse konkluderet, at Sri Lanka, Trinidad og Tobago samt Tunesien bør betragtes som tredjelande med strategiske mangler i dets ordninger for bekæmpelse af hvidvask af penge og finansiering af terrorisme, der udgør en væsentlig risiko for Unionens finansielle system, jf. kriterierne i artikel 9 i direktiv (EU) 2015/849. Disse lande har imidlertid på højt politisk plan skriftligt forpligtet sig til at afhjælpe de identificerede mangler og har sammen med FATF udarbejdet en handlingsplan, som vil gøre det muligt for dem at opfylde de i direktiv (EU) 2015/849 fastsatte krav. Kommissionen vil revurdere landenes status i lyset af gennemførelsen af ovennævnte forpligtelse.
            
            
               (7)Delegeret forordning (EU) 2016/1675 bør derfor ændres —
            
            
            
               VEDTAGET DENNE FORORDNING:
            
            
            
               Artikel 1
            
            
            
               I bilaget til delegeret forordning (EU) 2016/1675 foretages følgende ændringer i skemaet i punkt I:
            
            
            
                a) 
                     Følgende linjer indsættes: 
            
            
               "
            
            
                     
                        11.
                     
                  
                  
                     
                        Sri Lanka
                     
                  
               
                     
                        12.
                     
                  
                  
                     
                        Trinidad og Tobago
                     
                  
               
                     
                        13.
                     
                  
                  
                     
                        Tunesien
                     
                  
               
               "
            
            
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 13.12.2017.
            
         
         
            
               
                     
                        På Kommissionens vegne
               
               
                     Formand
                     Jean-Claude JUNCKER
               
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                  .
               
               
                  
                     (2)
                  
                        EUT L 141 af 5.6.2015, s. 73.
               
               
                  
                     (3)
                  
                        Kommissionens delegerede forordning (EU) 2016/1675 af 14. juli 2016 til supplering af Europa-Parlamentets og Rådets direktiv (EU) 2015/849 gennem identificering af højrisikotredjelande med strategiske mangler (EUT L 254 af 20.9.2016, s. 1).